《夕梦仲兄醒而哭之》
清代·王浩

死别若远游，久阔梦归家。归来慰行役，阖户起喧哗。

落日大梁秋，眉浓眼生花。逢迎及前门，母揽弟纷拿。

上堂念行李，仆仆满尘沙。相抱不得声，欲笑涕已斜。

客路何从来？但觉道里赊。登床挟鸣琴，握手颤齿牙。

悲动左右心，顷刻转肠车。肠中千百语，烧铛趣成茶。

蜩螗乃未已，霜响彻哀笳。爽然一瞀间，披衣久惊嗟。

未知来地下，犹忘问阿爷。身前病为累，善卧不能加。

春风书满床，虱盛寖搔爬。宁知血气衰，未似当年耶？

当年告语地，痛哭到缌麻。只今望松楸，雪山水明霞。

死生未易为，一梦固所奢。百岁会归尽，此别岂有涯？

作者简介：王浩（1894--1923），字然甫，一字瘦湘，江西南昌人。诸体俱工，宗奉宋贤，以七律见长。陈散原评谓：“吐弃凡近，多骨重神寒之作，力追山谷，笔端可畏，然间有摹拟太似处。”有家藏钞本《思斋集》。